Source: http://sporttim.ro/baschet/bcm-tymes-primeste-vizita-campioanei-ultima-etapa-din-sezonul-regulat-acest-meci-ne-va-arata-cat-progresat-echipa-fata-de-tur
Timestamp: 2019-02-20 15:25:01+00:00

Document:
BCM Tymes primește vizita campioanei în ultima etapă din sezonul regulat. „Acest meci ne va arăta cât a progresat echipa față de tur” - sporttim.ro
Publicat in februarie 26, 2015
CSM Târgoviște a pierdut în etapa precedentă derby-ul pentru prima poziție la finalul sezonului regulat. ACS Sepsi s-a impus cu 70-48 și și-a asigurat avantajul terenului propriu în toate disputele din play-off. Campioana en-titre are nevoie de victorie în partida de la Timișoara pentru a nu depinde de alte rezultate în disputa pentru locul doi. Dâmbovițencele au două puncte în fața ICIM-ului, care are un meci mai puțin, CSU Alba Iulia într-o restanță din etapa a 19-a. O victorie a arădencelor în meciul ce se joacă astăzi de la 18:30 le-ar aduce la egalitate cu formația lui Dan Fleșeriu înaintea ultimei runde.
Meciul de la Arad are implicații și pentru BCM Tymes. Timișorencele vor încheia, aproape sigur, pe 6 prima parte a campionatului. Chiar dacă Olimpia Brașov face surpriza, se impune la Alexandria și egalează formația bănățeană, o victorie obținută de Phoenix Galați în meciul de pe teren propriu cu CSM U Oradea, în care gazdele pornesc clar cu prima șansă, ar aduce trei echipe la egalitate pe poziția a 6-a. La o departajare în trei, alb-violetele au un bilanț de 3 victorii și o înfrângere și le-ar lua fața celorlalte două contracandidate. Astfel, meciul pentru locul 3 le interesează direct pe jucătoarele de la Tymes, pentru a-și afla adversara din primul tur al play-off-ului. Despre adversarul din faza eliminatorie, antrenorul timișorencelor spune: „nu vreau să aleg. Ceea ce stă în puterile noastre este să ne dăm silința în fiecare meci și să folosim și ultima urmă de forță pe care o avem să facem un joc cât mai bun, dar abia după ultima etapă care se va juca sâmbătă vom știi exact împotriva cui vom juca. Toate adversarele vor fi puternice în prima etapă a play-off-ului. Au o calitate mai bună față de noi și au bugete mult mai mari decât echipa noastră și bineînțeles că și-au făcut echipă ca să joace pentru primul loc. Dar indiferent împotriva cui vom juca, acelui adversar nu-i va fi ușor să joace împotriva noastră”, ne-a declarat Bogdan Bulj.
O mare surpriză din partea timișorencelor în partida cu CSM, coroborată cu două victorii arădene, ar face ca BCM Tymes să joace cu CSM Târgoviște în primul tur, dar această variantă pare greu de realizat. Bogdan Bulj se așteaptă la o partidă foarte grea, împotriva unei echipe extraordinare. „O să fie foarte greu meciul. În primul rând pentru că suntem într-o ușoară cădere fizică și sunt destule probleme. Primim vizita unei echipe extraordinare, dar care în ultima vreme nu a strălucit. Nu vreau să folosesc prea multe cuvinte în legătură cu calitatea lor. Trebuie să fim realiști, iar în momentul de față atmosfera pe care o avem la echipă și faptul că am legat 7 victorii până acum ne dă forța să sperăm la o victorie. Dar nouă o să ne fie foarte greu și nu știm încă în ce formă ne vom prezenta împotriva Târgoviștei. Ceea ce-i sigur e că vom da tot ce avem pe teren, că o să ne dăm toată silința și o să ne prezentăm în forma noastră cea mai bună”, a mai spus Bogdan Bulj. La ultima deplasare înainte de meciul de la Sfântu Gheorghe, târgoviștencele s-au impus cu mari emoții la Brașov cu 83-81,după un coș în ultimele secunde a lui Monique Coker.
În meciul tur, CSM Târgoviște a trecut de BCM Tymes cu 80-39, la ultimul meci pe care Ljubomir Kolarevic l-a condus în Liga Națională. Succesorul lui Kolarevic, Bogdan Bulj, se așteaptă ca echipa sa să îmbunătățească rezultatul din tur, chiar dacă vârful de formă a fost atins la întâlnirile importante cu contracandidatele la play-off, timișorencele venind după o serie de 7 victorii consecutive. „Sigur că o să îmbunătățim acest rezultat și acest meci ne va arăta cât a progresat echipa față de tur și sper că am progresat destul de mult. Am împins echipa să fie în vârf de formă atunci când am avut meciurile care pentru noi au fost importante, iar acest meci ne va arăta la ce aspecte trebuie să lucrăm când e vorba de a juca împotriva unui adversar puternic și ceea ce este important să reparăm în următoarea perioadă când jucăm împotriva unui adversar puternic și să folosim acest meci ca să ne ajute să ne concentrăm și să fim pregătiți pentru play-off”, a adăugat tehnicianul lui BCM Tymes. Pe lângă schimbarea antrenorului, față de partida tur, timișorencele nu le mai au pe Erak și Moraru în echipă, dar contează pe Maksimovic. Campioana en-titre a avut foarte multă stabilitate la nivelul lotului. Formația pregătită de Dan Fleșeriu a păstrat lotul de la începutul sezonului și a adus-o pe Andrea Olah, fostă Orosz. Componenta naționalei a evoluat în prima parte a campionatului pentru CSM Satu Mare. Ca și căpitan al sătmărencelor, Orosz, a evoluat în 17 partide, reușind o medie de 18,5 puncte pe meci. în portocaliu și albastru, aceasta a disputat 6 meciuri în care a avut medii de 10,7; 3,5 recuperări și 1,5 pase decisive în 21 de minute jucate. Antrenorul timișorencelor consideră stabilitatea de la formația campioană ca un atu. „Bineînțeles este un avantaj pentru ele pentru că jucătoarele se cunosc foarte bine între ele. Lucrează în același sistem de la începutul campionatului și-și cunosc punctele forte și slabe. Bineînțeles că atunci când urmează ultima lună în care se va juca final 4-ul Cupei și se va juca pentru titlu, ele vor fi în forma lor cea mai bună”, a concluzionat Bogdan Bulj. Partida din ultima etapă le va da ocazia fanilor timișoreni să le revadă pe Ancuța Stoenescu, fostul căpitan de la Danzio, și Raluca Alecu, trecută și ea pe la formația alb-violetă.
Meciul dintre BCM Tymes Politehnica Timișoara și CSM Târgoviște se dispută vineri de la ora 15 la sala Constantin Jude. Șerban Rașoga și Amalia Marchiș vor arbitra această partidă și vor fi supervizați de Marian Oprea.
Acest articol a fost publicat în Baschet și etichetat cu Ancuța Stoenescu, Andrea Orosz, BCM Tymes Politehnica Timişoara, Bogdan Bulj, CSM Târgoviște, Dan Fleșeriu, Raluca Alecu, ultima etapă din sezonul regulat LNBF 2014-2015. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM